b'\n_START_ARTICLE_\nHuoltokoulu\n_START_PARAGRAPH_\nHuoltokoulu (HuoltoK) oli 1952\xe2\x80\x932014 toiminut Suomen puolustusvoimien sotilasoppilaitos, joka sijaitsi aluksi Helsingin Santahaminassa ja my\xc3\xb6hemmin Lahden Hennalassa._NEWLINE_Helsingiss\xc3\xa4 alettiin vuodesta 1926 l\xc3\xa4htien j\xc3\xa4rjest\xc3\xa4\xc3\xa4 sotilashallinnollisia kursseja, joiden seuraajaksi muodostettiin 1933 Sotilashallinnollinen koulu. T\xc3\xa4ss\xc3\xa4 sotilasoppilaitoksessa opetettiin vakinaisen v\xc3\xa4en huoltoalan upseereita toimimaan hallinto- ja huoltoteht\xc3\xa4viss\xc3\xa4 sek\xc3\xa4 rauhan ett\xc3\xa4 sodan aikana. Kokonaisuudessaan noin vuoden kest\xc3\xa4v\xc3\xa4 jatkokoulutuskurssi oli tavallisesti jaettu kahteen jaksoon. Oppilaitoksen nimi muuttui 1945 Huoltoupseerikouluksi ja 1952 Huoltokouluksi (HuoltoK), joka toimi Helsingin Santahaminassa. Alkuaikoihin verrattuna opetusohjelmia laajennettiin vuosien varrella niin, ett\xc3\xa4 esimerkiksi 1960-luvulla oppilaitoksessa annettiin erikoiskoulutus taloushuollon upseereille, huoltop\xc3\xa4\xc3\xa4llik\xc3\xb6ille, huoltoaliupseereille ja varusmiestalousaliupseereille._NEWLINE_Huoltokoulussa erikoiskoulutuksen saaneita upseereita nimitettiin huoltop\xc3\xa4\xc3\xa4llik\xc3\xb6iksi. Ylimpi\xc3\xa4 huoltop\xc3\xa4\xc3\xa4llikk\xc3\xb6virkoja varten oli hankittava sotakorkeakoulutus. Ylimp\xc3\xa4\xc3\xa4n sotilasjohtoon kuului puolustusvoimain huoltop\xc3\xa4\xc3\xa4llikk\xc3\xb6, jonka sotilasarvona oli kenraaliluutnantti. Sotatoimiyhtymiss\xc3\xa4 ja joukko-osastoissa huoltop\xc3\xa4\xc3\xa4llik\xc3\xb6t olivat everstiluutnantteja tai majureita._NEWLINE_Huoltokoulu siirrettiin 1968 Santahaminasta Lahden Hennalaan, jonne perustettiin Huoltokoulutuskeskus (HkoulK). Siihen kuuluivat Huoltokoulun lis\xc3\xa4ksi Lahdessa jo ennest\xc3\xa4\xc3\xa4n ollut L\xc3\xa4\xc3\xa4kint\xc3\xa4koulu ja Moottorikoulu, jonka aiempi nimi oli Helsingin Autopataljoonan Moottoriajoneuvokoulu._NEWLINE_Huoltokoulu oli H\xc3\xa4meen rykmenttiin kuulunut joukkoyksikk\xc3\xb6, jossa 2012 ty\xc3\xb6skenteli noin 70 henkil\xc3\xb6\xc3\xa4. Se koulutti kadetteja sek\xc3\xa4 puolustusvoimien ja rajavartiolaitoksen palkattua henkil\xc3\xb6kuntaa logistiikan perusteista aina johto- ja asiantuntijateht\xc3\xa4viin. Puolustusvoimauudistuksessa Huoltokoulu lakkautettiin ja sen toiminnot siirrettiin vuoden 2015 alussa aloittaneeseen Puolustusvoimien logistiikkalaitoksen logistiikkakouluun, joka sijaitsee Riihim\xc3\xa4ell\xc3\xa4.'